**Συνέντευξη του Βουλευτή Μεσσηνίας και Τομεάρχης Ανάπτυξης & Επενδύσεων του ΣΥΡΙΖΑ-ΠΣ, Αλέξη Χαρίτση, στο περιοδικό «Επίκαιρα» και τη δημοσιογράφο Αλεξάνδρα Ντούσκα**

***«Η πλειοψηφία των πολιτών διαπιστώνει με επώδυνο τρόπο την ανεπάρκεια της κυβέρνησης - Στεκόμαστε υπεύθυνα δίπλα στην κοινωνία με ρεαλιστικές προτάσεις για την έξοδο από την κρίση»***

**Ο αυξανόμενος αριθμός κρουσμάτων, διασωληνωμένων και νεκρών δείχνει ότι τα δύσκολα είναι μπροστά μας. Ενδεχομένως η κυβέρνηση να πάρει σκληρότερα μέτρα, που αυτό σημαίνει ότι οι πληγές στην οικονομία θα είναι βαθύτερες. Σε μια τέτοια περίπτωση, ο ΣΥΡΙΖΑ θα επιλέξει τη στήριξη των μέτρων, όπως έκανε την περασμένη Άνοιξη, ή θα ακολουθήσει σκληρότερη αντιπολιτευτική στάση, όπως την ασκεί το τελευταίο διάστημα;**

Όχι μόνο ο ΣΥΡΙΖΑ αλλά σύσσωμη η αντιπολίτευση κράτησε στάση υπευθυνότητας, στηρίζοντας τα μέτρα που πρότεινε στο υγειονομικό σκέλος η επιστημονική επιτροπή. Δυστυχώς,η τραγική εξέλιξη των τελευταίων ημερών καταδεικνύει την παταγώδη αποτυχία της κυβέρνησης να διαχειριστεί την κρίση. Οκτώ μήνες μετά το ξέσπασμα της πανδημίας αντιμετωπίζουμε το δεύτερο κύμα του κορονοϊού αθωράκιστοι ως κοινωνία. Γιατί αντί να λάβει μέτρα, τόσο στο υγειονομικό σκέλος όσο και στην οικονομία, η κυβέρνηση προσπάθησε να πείσει όψιμα τους πολίτες ότι νίκησε τον κορονοϊό και να κεφαλαιοποιήσει κομματικά την συλλογική επιτυχία της κοινωνίας κατά το πρώτο κύμα.

Η πλειοψηφία των πολιτών διαπιστώνει πλέον με επώδυνο τρόπο την ανεπάρκεια της κυβέρνησης. Είναι καθήκον των πολιτικών δυνάμεων να ασκήσουν την κριτική τους. Η στήριξή μας δεν μπορεί να αποτελεί λευκή επιταγή.

Το θέμα είναι τι προτίθεται να κάνει, έστω και σήμερα, η κυβέρνηση. Θα επιτάξει τις ιδιωτικές ΜΕΘ όπως ζητάμε εδώ και μήνες; Θα παραμείνει η χώρα μας προτελευταία στην Ευρώπη σε επιπρόσθετες δαπάνες υγείας; Τη στιγμή που οι ίδιοι αναθεώρησαν τις δικές τους εκτιμήσεις και κάνουν πλέον λόγο για διψήφια ύφεση το 2020 και ασθενική ανάπτυξη το 2021, θα υλοποιήσουν τις προτάσεις του ΣΥΡΙΖΑ για την ενίσχυση των επιχειρήσεων με απευθείας ρευστότητα, τη στήριξη της εργασίας με κάλυψη του μισθολογικού κόστους και του εισοδήματος όσων πλήττονται από την κρίση, όπωςζητούν οι παραγωγικοί φορείς και κάνουν οι περισσότερες ευρωπαϊκές κυβερνήσεις, με τη θλιβερή εξαίρεση της Νέας Δημοκρατίας;

Δυστυχώς η κυβέρνησηδεν μαθαίνει από τα λάθη της. Επιμένει να μην ενισχύει το σύστημα υγείας, ενώ στην οικονομία συνεχίζει την ίδια πολιτική που οδήγησε την χώρα σε πρωτοφανή ύφεση και την αγορά σε απόγνωση. Είναι χαρακτηριστικό ότι στον προϋπολογισμό για το 2021 δεν προβλέπεται καμία ουσιαστική στήριξη για τον τουρισμό, τον πολιτισμό, τους άνεργους, τους εργαζόμενους και τις μικρομεσαίες επιχειρήσεις.

Θα ήταν εγκληματικό να στηρίξουμε μια τέτοια στάση. Παραμένουμε υπεύθυνα δίπλα στην κοινωνία με συγκεκριμένες, ρεαλιστικές προτάσεις για την έξοδο από την κρίση.

**Έχετε πει ότι η ευθύνη για την οικονομική και υγειονομική κατάρρευση βαραίνει αποκλειστικά την κυβέρνηση. Αν βρισκόταν ο ΣΥΡΙΖΑ στην Κυβέρνηση, πως θα διαχειριζόσασταν αυτή την κατάσταση;**

Από την πρώτη στιγμή μέσω του προγράμματος ‘Μένουμε Όρθιοι’ αλλά και στη Θεσσαλονίκη το Σεπτέμβριο, καταθέσαμε προτάσεις για την θωράκιση του δημόσιου συστήματος υγείας με μόνιμες προσλήψεις και επένδυση σε υποδομές και εξοπλισμό, για το άνοιγμα των σχολείων με ασφάλεια, για την ενίσχυση των μέσων μεταφοράς. Και στο πεδίο της οικονομίας προτείναμε πολύ συγκεκριμένα μέτρα για την στήριξη των επιχειρήσεων και των εργαζόμενων, των νοικοκυριών, της τοπικής αυτοδιοίκησης και των τοπικών οικονομιών. Φροντίζοντας να αντιστοιχίσουμε κάθε προτεινόμενη παρέμβαση με τις διαθέσιμες εγχώριες και ευρωπαϊκές χρηματοδοτικές πηγές. Ενώ πρόσφατα ζητήσαμε και τη σύγκληση του συμβουλίου πολιτικών αρχηγών και τη διαμόρφωση ενός εθνικού σχεδίου εξάμηνης διάρκειας για την αντιμετώπιση της κρίσης. Δυστυχώς, η κυβέρνηση τα απέρριψε όλα αυτά ασυζητητί. Προφανώς έχει την αποκλειστική ευθύνη για αυτή της την επιλογή.

Εμείς εξαρχής προτείναμε έναν άλλο δρόμο για την διαχείριση της πανδημίας. Το δεύτερο κύμα μπορεί ενδεχομένως να μην μπορούσε να αποφευχθεί. Αυτό όμως που σίγουρα δεν είναι νομοτελειακό είναι η κατάρρευση της χώρας. Και εκεί εντοπίζεται η πολλαπλή ευθύνη της κυβέρνησης, που αντί να πράξει τα δέοντα, διαβεβαίωνε τους πολίτες ότι ένα 2ο lockdown είναι σχεδόν αδιανόητο. Αλλά και τώρα, αντί να κάνουν μια στοιχειώδη αυτοκριτική και να αλλάξουν πλεύση, αποποιούνται κάθε ευθύνη δείχνοντας με το δάχτυλο την κοινωνία.

**Επιμένετε στην κατάθεση των πρακτικών της Επιτροπής Λοιμωξιολόγων στη Βουλή. Θεωρείται ότι η Κυβέρνηση δρα αυτοβούλως σχετικά με την πανδημία, χωρίς να λαμβάνει υπόψιν της τις οδηγίες των ειδικών;**

Το βέβαιο είναι ότι η έλλειψη διαφάνειας, οι αποφάσεις που λαμβάνονται εν κρυπτώ και χωρίς να εξηγούνται στους πολίτες, επιτείνουντην αμφισβήτηση και την ανασφάλεια στην κοινωνία. Ηεμπιστοσύνη των πολιτών στις αποφάσεις της κυβέρνησης έχει πλέον διαρραγεί, ενώ οι παλινωδίες και οι αντιφατικές δηλώσεις στελεχών της, εντείνουν τη συνωμοσιολογία.

Είναι ζήτημα δημοκρατίας να γνωρίζουν οι πολιτικές δυνάμεις και κυρίως ο ελληνικός λαός ποιες είναι οι προτάσεις της Επιτροπής και με ποιον τρόπο λαμβάνονται οι πολιτικές αποφάσεις. Δυστυχώς η κυβέρνηση απέρριψε δύο φορές την τροπολογία μας με την οποία ζητούσαμε να δοθούν τα πρακτικά της επιτροπής στη δημοσιότητα.

Για την αντιμετώπιση της πανδημίας απαιτείται σοβαρότητα και σχέδιο. Η κυβέρνηση με τη στάση της επιβεβαιώνει ότι στερείται και των δύο.

**Τα τεράστια προβλήματα που θα προκληθούν στη οικονομία, όπως η εκτόξευση του δημοσίου χρέους ή τα νέα κρατικά δάνεια, εκτιμάτε ότι θα οδηγήσουν σε νέες δεσμεύσεις τη χώρα; Ανησυχείτε μήπως επιστρέψουμε στην εποχή των μνημονίων;**

Αν οδηγηθούμε σε νέο μνημόνιο, αυτό θα είναι αποκλειστική ευθύνη της κυβέρνησης. Ενώ για πρώτη φορά έχει τόσες δυνατότητες για να στηρίξει γενναία την πραγματική οικονομία, εμμένει σε ανεπαρκή μέτρα που οδηγούν σε λουκέτα, εκτόξευση της ανεργίας και κατάρρευση των δημόσιων εσόδων κατά περίπου 10 δισ. για το 9μηνο.

Ακόμα χειρότερα, ηκυβέρνηση φαίνεται να αντιλαμβάνεται την κρίση ως ευκαιρία για να επαναφέρει περιοριστικές πολιτικές που υπονομεύουν τις αναπτυξιακές δυνατότητες της οικονομίας και μας οδήγησαν σε μνημόνια πριν από λίγα μόλις χρόνια. Η Έκθεση Πισσαρίδη, για παράδειγμα, είναι μια πρώτη απόπειρα να προετοιμαστεί η κοινωνία γιαμέτρα αφανισμούτων μικρομεσαίων επιχειρήσεων, που οι ίδιοι έχουν χαρακτηρίσει ως βαρίδι για την ανάπτυξη, διάλυσης της εργασίας και συγκεντροποίησης της οικονομικής δραστηριότητας σε λίγους, μεγάλους επιχειρηματικούς ομίλους.

Εμείς επιμένουμε. Η πολύ βαθιά ύφεση στην οποία έχει εισέλθει η ελληνική οικονομία δεν είναι νομοτέλεια. Μπορεί να περιοριστεί με θετικές επεκτατικές πολιτικές, ισχυρές δημόσιες επενδύσεις και αύξηση της δημόσιας κατανάλωσης. Αυτά δεν είναι δανεικά, όπως ισχυρίζεται το οικονομικό επιτελείο της κυβέρνησης, αλλά επένδυση στο μέλλον και την προοπτική της ελληνικής οικονομίας.

**Η κυβέρνηση καταφεύγει σε μια επιδοματική πολιτική προκειμένου να λύσει τα προβλήματα στην απασχόληση και την επιχειρηματικότητα ελέω πανδημίας. Θεωρείται ότι είναι αποτελεσματική αυτή η πολιτική; Πως σας φαίνεται που η κυβέρνηση της ΝΔ αναγκάζεται να ακολουθήσει την πολιτική για την οποία σας κατέκρινε.**

Η κυβέρνηση υπό το βάρος της κοινωνικής πίεσης και της δικής μας αντιπολίτευσης αναγκάζεται πολύ αργά να λάβει κάποια στοιχειώδη μέτρα. Αλλά η αναστολή κάποιων υποχρεώσεων για λίγους μήνες και ο νέος δανεισμός δεν επαρκούν για τις επιχειρήσεις που βρίσκονται αντιμέτωπες με το λουκέτο.Αυτό αποτυπώνεται όλο και πιο έντονα στην πραγματική οικονομία.

Οι δικές μας προτάσεις, που εφάπτονται με τα αιτήματα των ίδιων των παραγωγικών φορέων, περιλαμβάνουν την στήριξη των επιχειρήσεων και των αυτοαπασχολούμενων, με μη επιστρεπτέες ενισχύσεις, στοχευμένα προγράμματα για κρίσιμους κλάδους της οικονομίας όπως ο τουρισμός, η εστίαση,το λιανεμπόριο καιο πολιτισμός και στήριξη του εισοδήματος όλων όσων πλήττονται από την κρίση. Τα μέτρα της κυβέρνησηςόχι μόνο απέχουν σημαντικά από όσα μπορεί να πράξει αλλά και είναι τραγικά ανεπαρκή σε σχέση με τις κοινωνικές ανάγκες.

**Η από κοινού ανακοίνωση του ΣΥΡΙΖΑ με το ΚΚΕ και το Μέρα25 με αφορμή την απαγόρευση για την επέτειο του Πολυτεχνείου αποτελεί βάση για αντίστοιχες κοινές δράσεις και στο μέλλον;**

Το κοινό ψήφισμα του ΣΥΡΙΖΑ με το ΚΚΕ και το Μέρα25 αποτέλεσε μια αναγκαία αντίδραση απέναντι στην αντιδημοκρατική παρέκβαση της κυβέρνησης. Σε μία περίοδο που η δημόσια υγεία τίθεται σε πρωτοφανή κίνδυνο από μια επικίνδυνα ανεύθυνη κυβέρνηση και τα κοινωνικά κεκτημένα βρίσκονται σε διαρκή απειλή, διαφάνηκε ότι υπάρχουν δυνατότητες για κοινή δράση, παρά τις διακριτές μεταξύ μας διαφορές. Δεν είναι τυχαίο ότι η πρωτοβουλία αυτή επικροτήθηκε θερμά από μια μεγάλη μερίδα του κόσμου. Είναι απαίτηση της κοινωνίας οι αριστερές και προοδευτικές δυνάμεις να σταθούμε απέναντι στον αυταρχικό και αντικοινωνικό κατήφορο της κυβέρνησης.

**Με ποιο βηματισμό προχωρά η διεύρυνση του ΣΥΡΙΖΑ; Υπάρχουν,κατά τη γνώμη σας, πρόσωπα στην πολιτική σκηνή που θα μπορούσαν να συμμετάσχουν στο εγχείρημα;**

Η σημερινή σύνθετη συγκυρία απαιτεί αλλαγή του τρόπου με το οποίο είχαμε μάθει να αφουγκραζόμαστε και να επικοινωνούμε με την κοινωνία. Οφείλουμε να ανταποκριθούμε στην ανάγκη για αλλαγή υποδείγματος στον τρόπο άσκησης της πολιτικής. Η προσέγγιση κυρίως της νεολαίας απαιτεί τόλμη και επινοητικότητα στον πολιτικό μας λόγο και στην πολιτική μας δράση.Θα προχωρήσουμε μπροστά με νέα εργαλεία, όχι με συνταγές και βεβαιότητες άλλων εποχών. Και βεβαίως, δεν μπορεί αυτή η νέα συνθήκη να γίνει αντιληπτή ως απλώς και μόνο ως μια περίοδος μεταγραφών κορυφής. Αυτό που έχει ανάγκη η κοινωνία είναι ένα ρεαλιστικό και ταυτόχρονα ριζοσπαστικό πρόγραμμα διεξόδου από την κρίση και για αυτό θα δουλέψουμε.